לפי הדיווחים באמצעי התקשורת בלבנון, מהגיוון וממידת הדיוק, ניתן להסיק שאכן הייתה אמש (יום ב') פעילות התקפית נגד מטרות על הקרקע, כנראה משני עברי הגבול לבנון- סוריה. אפשר גם להניח, בהתאם לאופי הדיווחים, כי הייתה פעילות אינטנסיבית של חיל האוויר הישראלי באותן שעות. מכל אלה נראה כי זה לא יהיה מופרך להסיק שחיזבאללה ניסה להבריח נשק איכותי לתוך שטח לבנון.

עוד סיפורים חמים - ב פייסבוק שלנו

עוד ניתן להסיק כי ישראל, כפי שכבר הצהירה פעמים רבות, אכן פעלה כדי למנוע מהשיירות שהובילו את הנשק הזה להגיע ליעדן. האזור שבו בוצעו התקיפות נמצא במרכז בקעת הלבנון. מדובר באזור "מסורתי", שדרכו ניסו חיזבאללה והסורים כבר בעבר להבריח לא רק נשק איכותי אלא גם סמים ודברים אחרים.

האזור הוא הררי ובוואדיות שבו ישנם שבילי עפר רחבים שדרכם יכולות לנסוע אפילו משאיות גרר גדולות. לפי דיווחים ברשת "אל-ערבייה", האמינה בדרך כלל, היה מדובר בניסיון להבריח טילים בליסטיים מסוריה ללבנון. היו ניסיונות כאלו בעבר - חלקם ישראל סיכלה, חלקם ישראל לא הצליחה לסכל. לכן, יש להניח כי בידי חיזבאללה מספר קטן של טילים בליסטיים חדישים מתוצרת סוריה מדגם סקאד-D בטווח 700 קילומטרים וכן טילים ישנים יותר כפתח 110.

(צילום: google maps)

את השיירות שמובילות עצמים גדולים יחסית כדוגמת הטילים הבליסטיים קל לאתר וקל גם לפגוע בהן, אפילו במזג אוויר בעייתי. את הנשק שהם מייעדים לחיזבאללה, מרכזים הסורים לפי הפרסומים במחנה לוגיסטי של צבא סוריה באזור דמשק. המחנה נמצא כיום למעשה בשליטת חיזבאללה והוא גם שמגן עליו כדי שהמורדים לא ישתלטו עליו. מהמחנה הזה יוצאות לעתים שיירות לעבר הגבול הסורי באזור נבי שית כדי להעביר את החימושים האיכותיים לידי חיזבאללה בבקעת הלבנון.

ייתכן מאוד שזה גם מה שקרה הלילה. חיזבאללה ניצל את מזג האוויר הסוער, שמקשה על אמצעי המודיעין להבחין בנעשה על הקרקע וגם מקשה על מטוסי חיל האוויר לפעול, כדי לנסות להעביר בהסתר את הטילים או מערכות נשק איכותיות אחרות. צריך לזכור שמזג האוויר היה בהיר בשבועות האחרונים והלילה נוצר חלון הזדמנות, שחיזבאללה יכול היה לנצל, וכנראה באמת זה מה שניסו אנשיו של חסן נסראללה ביחד עם אנשי הצבא הסורי לעשות.

את עניין התקיפה בשטח לבנון דוחה חיזבאללה כדי שלא ייאלץ

להגיב על התקיפות ואולי באמת התקיפה שמדובר בה בוצעה בשטח סוריה, קרוב מאוד לגבול הלבנוני. בכל מקרה, חיזבאללה לא רוצה שמתנגדיו בלבנון, והם רבים, יטיחו בו שישראל תוקפת אותו והוא אינו עושה דבר.

סביר גם להניח שהותקף יותר מיעד אחד, שכן מדובר בשיירה שהובילה נשק איכותי והיא מטבע הדברים פזורה על פני מרחב לא קטן, גם כאמצעי זהירות של מוביליה. באשר לדיווחים על אבידות בנפש, שהיו או לא היו לחיזבאללה, עניין זה נובע מצורת הדיווח העיתונאי. גם בעבר היו לאנשי חיזבאללה אבידות ושיירות שניסו להבריח נשק מסוריה ללבנון, אולם אז חיזבאללה לא הודה בכך ומאחר שלא היו עיתונאים בשטח איש גם לא היה יכול לדווח על כך. הפעם כנראה היה עיתונאי חרוץ שדיווח, ואולי גורמי אופוזיציה סורים הם שדיווחו על אבידות לחיזבאללה כדי להגביר את האפקט התעמולתי של דבריהם. בכל מקרה, נראה שחיזבאללה והסורים לא הצליחו הלילה במשימתם. הן לאסד והן לחיזבאללה אין אינטרס להיכנס לעימות עם ישראל בתקופה כזו, בעת שהם מסובכים עמוקות במלחמת האזרחים, ולכן לא צפויה תגובה.